Rideleir
2026-07-12 - 2026-07-17 | Langedrag Naturpark, Langedragsveien 274, Tunhovd, 3544, Norge
Rideleir på Langedrag Naturpark

Bli med på en uke med hest fra morgen til kveld. Opplev hvordan det er å ha din egen hest. Hos oss får du erfaring med stell av hest, god rideundervisning på banen. Vi tar deg med på rideturer i fjellet og mange andre fine opplevelser.
Ridelærer for denne leiren er Marie Thorson Østby Natten. Hun har trinn 3 fra Starum, som er den høyeste ridelærerutdannelsen i Norge. Marie er også leder i Norges Fjordhestlag og aktiv i barnasfjordhestlag. Det hun liker best på jobb er å få undervise store og små på ridebanen og på tur med de flotte fjordingene våres.
På ridetimene deler vi inn i ulike grupper etter barnas nivå. Vi kommer alle med ulik bakgrunn og vårt ønske er at du skal lære mest mulig. Vi ønsker å gi deg opplevelser som setter spor, minner for livet og unike vennskap med dyr og mennesker. Vi fyller dagene med morsomme aktiviteter, og legger opp til læring gjennom lek og det å være i aktivitet.

Morgenstell hos hest.
Ridning på bane med både sprang og dressur.
Turridning over setervollen, oppover i fjellet og ellers rund på Langedrag sine områder.
Voltige: balanselek på hesteryggen.
Fjellturdag: Vi rir, bader, padler i kano, lager kullstifter, pinnebrød og hører historier.
Revecamp: få massasje av revene våres.
Bli med inn til elg og reinsdyr, og mat de fra hånda.

På kveldstid og fritid setter vi barna i gang med lek og moro ute. Vi har også ulike samlinger og aktiviteter slik som:

Kullstifttegning.
Barna underholder: På torsdag kveld er det barna som står for underholdningen. Her er det lek, sang, mini skuespill og mye mer.

Denne leiren er fra søndag – fredag.
Pris
Barn 9-15 år kr. 6950,-
Vi har rideleir i uke 26, 27, 28 og 29 i 2026.

Familieleir
2026-07-13 - 2026-07-17
Familieleir på Langedrag Naturpark

Bli med på en gårdsferie med morsomme aktiviteter for hele familien. Her vil du oppleve å få en rev på ryggen, ri tur i kveldssola, og nyte en dager på fjellet med yrende dyreliv rundt deg.
Vi ønsker å gi deg opplevelser som setter spor, minner for livet og unike vennskap med dyr og mennesker. Vi fyller dagene med morsomme aktiviteter, og legger opp til læring gjennom lek og det å være i aktivitet.

Morgenstell hos hest, geit og hund.
Melking av geiter.
Timestur med hest for både voksne og barn.
Voltige: balanselek på hesteryggen.
Revecamp: vil du få en rev på ryggen?
Plantefaring: Vi plukker bjørkeblader og skjegglav. Koker dette og farger garn på setra. Garnet bruker vi til å lage vennskapsbånd.
Seterdag: Vi tar med oss geiter og kløvhest til fjells, yster ost, steker melkekaker, plukker einer til å lage te og forteller seterhistorie.
Tur til fjells: Vi tar med oss hund eller reinsdyr, padler i kano, lager kullstifter, bader og steker pinnebrød.
Klatrepark.
Vi tar deg med inn til elg og reinsdyr, her får du mate disse flotte dyrene selv.

På kveldstid setter vi opp ulike aktiviteter for voksne og barn:

Laging av vennskapsbånd.
Kullstifttegning.
Mulighet for å gå inn til ulv og gaupe for de over 15 år: Spør din leirleder angående pris.
Mulighet for hundekjøring (blir det for varmt, tilbys hundecamp i stedet). Spør din leirleder angående pris.

Denne leiren er fra mandag til fredag.
Priser fra
Voksen: kr. 7400,-
Barn 9-15 år kr. 5500,-
Barn 2-8 år kr. 4950,-
Vi har familieleir i uke 27, 28, 29, 30 og 32 i 2026
